Nous Jehans de Chalon, sires d’Allay et de Neelle, faisons savoir à touz que nos, meuz par bone cause et rasonable, avons doné et donons, fuers de touz partaiges de touz noz hoirs que nous avons, poons et devons avoir, à nostre bien amez fiz Hugue de Chalon, chevalier, le fié dou chestel de Poupet dessus Salins, ensamble toutes les appartenances et appendises d’yceluy. Et ceste donacion nous prometons en bone foy et loialment adit Hugue, nostre fil, tenir, garder et garantir fermement, senz venir encontre à nul jour, ne soffrir que autres y viegne. En tesmoignaige de ces choses, nous avons mis nostre seal en ces presentes lettres, faites et donées le mardi devant la saint Lorent, l’am mil CCC et quatorze.